
A mikszáthi anekdotikus hagyomány továbbélése Grecsó Krisztián Pletykaanyu című elbeszélésében

Az anekdotikus elbeszélésmód a mikszáthi fénykora, a 19. század után jelentős változás következett be a recepciótörténeti megítélés kapcsán. A modernség elutasító hozzáállással tekintett eme elbeszélői modorra. Ennek ellenére a posztmoderntől visszatérő tendencia figyelhető meg az anekdotikus jegyeket illetően. Grecsó Krisztián kortárs novellái gyakori falusi környezetükkel látszólag beleilleszkednek, de legalább is a modern megfelelőjét képviselik a mikszáthi elbeszélések világának.
Dolgozatomban Grecsó Krisztián Pletykaanyu című elbeszélését és Mikszáth Kálmán műveinek korpuszából reprezentációs céllal választott Az aranykisasszony című rövidpróza jellemzőit hasonlítom össze szövegpéldák segítségével, ezzel bizonyítva a Grecsó-mű hagyománykövető magatartását narrációjának anekdotikusságán keresztül.
Az anekdotikus elbeszélésmód az orális gyökerektől elválaszthatatlan, így fő elemzési szempontként jelenik meg. Az élőbeszéd-jelleg, a familiaritás, a komótos tempó és a narrátor elbeszélőkedve mind ezen orális hagyomány továbbéléséből adódó jellemzők. Az anekdoták használata szintén alapvető sajátosság, mely beékelődve vagy láncszerűen is előfordulhat.
Az narráció fentemlített szempontjai mellett a közösség tudásának megjelenítését tekintve is érdemes megvizsgálni az elbeszéléseket. A közös tudás megjelenése és a pletykareprezentáció is jellemzője a zárt közösségek életének, mely állításom szerint a kölcsönös familiaritásból levezethető jelenség a művekben. A pletykálási folyamat anekdotázásként, illetve az anekdotikus elbeszélésmód használataként valósul meg a grecsói és a mikszáthi rövidprózában.
Dolgozatomban számos szempont alapján hasonlítom össze a Grecsó- és a Mikszáth-művet, azon céllal, hogy ezzel a párhuzam fennállását bizonyítsam, emellett reprezentáljam azt, hogy 120 év elteltével Grecsó Krisztián milyen módon követi a mikszáthi anekdotikus prózapoétika hagyományait.



